Йола буйынса, маасайҙар яугирҙәрҙең күпләп үлеүе арҡаһында барлыҡҡа килгән полигамия яҡлы. Полиандрия шулай уҡ осрай. Маасайҙар ҡыҙҙарын уларҙан күпкә олораҡ ирҙәргә биреүҙе өҫтөн күрә. Ҡағиҙә булараҡ, улар хатта таныш та түгел. Оҙон юлға сығыр алдынан атай кеше ҡыҙына башын һәм күкрәген һөт менән дымландырып фатихалай һәм шул уҡ ваҡытта: «Мекинчо енкай енкерра кумок» — «Алла һиңә бик күп бала бирһен», — тип әйтә. Туғандары һәм дуҫтары кәләште иҫкәртә: артҡа ҡарама, юғиһә ташҡа әйләнерһең. Маасайҙар араһында шундай риүәйәт бар. Юлда кәләште «паж» — кейәүҙең дуҫы оҙатып бара. Ул ҡатынға иң ауыр урындарҙа юл һала, шишмәләр аша уны ҡулында алып сыға. Йорттан алыҫ түгел кәләште боҫҡон көтә. Ҡатын-ҡыҙҙар — кейәүҙең туғандары — бәхетһеҙлекте булдырмаҫ өсөн уны мыҫҡыллап һүҙҙәр әйтә. Уның башына һыйыр тиҙәген һибәләр. Әгәр кәләш бөтә был һөжүмдәрҙе лайыҡлы ҡаршы алһа, тимәк, ул ғаилә тормошоноң ауырлыҡтарын намыҫ менән еңеп сығыр. Ҡатын-ҡыҙ иренә генә түгел, тотош йәш төркөмөнә кейәүгә сыға. Ирҙәр ҙә, ҡунаҡсыллыҡ йолаһы буйынса, ҡатындарын йәш төркөмө ҡунаҡтарына төнгөлөккә ҡалдыралар, әммә интим мөнәсәбәттәргә инергәме-юҡмы икәнлеген ҡатын үҙе хәл итә. Балалар бер үк ваҡытта ирҙеке һәм уның вариҫтары тип һанала. Шулай уҡ төрлө сәбәптәр буйынса айырылышыуҙар була (китала), ҡайһы берҙә никах төҙөгәндә әйтелгән кәләш өсөн хаҡты кире ҡайтарыу осраҡтары ла була.